SKRIFTLIG FORESPØRGSEL E-3577/00

af Riitta Myller (PSE) til Kommissionen

(17. november 2000)

Om: Energisamarbejde med Rusland

Energisamarbejdet er et af de vigtigste områder i forholdet mellem EU og Rusland. Udnyttelsen af Ruslands gas- og olieressourcer er også i EU's interesse, da EU er afhængig af import af energi fra tredjelande. Rusland har på sin side brug for udenlandske investeringer til opførelse af gas- og olieledninger. Energisamarbejdet blev behandlet på det seneste topmøde mellem EU og Rusland, hvor det besluttedes at nedsætte en arbejdsgruppe på højt plan, som skal undersøge, hvordan energiressourcerne kan udnyttes mere effektivt.

På hvilken måde vil Kommissionen inddrage politikken for EU's nordlige dimension i energisamarbejdet med Rusland, og hvordan vil den sikre, at deres tages højde for sagkundskaben og interesserne i den i øjeblikket eneste EU-stat, der har fælles grænse med Rusland, i arbejdsgruppens arbejde? Hvordan vil Kommissionen sikre, at miljøkriterierne overholdes f.eks. i forbindelse med elektricitet, der importeres fra Rusland, og olietransporter fra Koivisto (Primorsk), der ligger ved Den Finske Bugt?

Svar afgivet på Kommissionens vegne af Loyola de Palacio

(31. januar 2001)

Et særligt strategisk energipartnerskab mellem Fællesskabet og Rusland vil i givet fald kunne tjene en lang række vigtige fælles økonomiske og politiske interesser. Mens Rusland er en af verdens største producenter af energi, er Fællesskabet at regne blandt de mest energiforbrugende regioner i verden. Følgelig er Rusland yderst betydningsfuldt, for så vidt angår landets aktuelle position og dets potentiale med hensyn at blive Europas energileverandør. Desuden besidder Fællesskabet væsentlige aktiver, for så vidt angår forvaltningen af dets energisektor, som på nyttig vis kunne deles med Rusland. Fællesskabet har udviklet avanceret teknologi og knowhow samt oprettet en effektiv lovgivningsmæssig og institutionel praksis. Et strategisk energipartnerskab ville også imødekomme en fælles politisk interesse i og med, at det helt klart er nødvendigt at få etableret en stærkere dialog mellem energiproducenterne og -brugerne.

Sigtet med den såkaldte nordlige dimension er at understrege Nordeuropas strategiske betydning og dette områdes langsigtede betydning for Fællesskabet, idet man sideløbende hermed støtter udvidelsesprocessen og samarbejdet med Rusland. I juni 2000 og i forlængelse af et forslag fra Kommissionen vedtog Det Europæiske Råd på sit møde i Feira en handlingsplan vedrørende den nordlige dimension. I kapitlet om energi er anført en række målsætninger med hensyn til energisektorerne i de berørte lande, herunder også Rusland, navnlig fremme af effektiv energiudnyttelse og -besparelse, offentlige og private partnerskaber, investeringer i infrastrukturer samt endelig udvikling af energinet, hvilket alt sammen er sager, som bør henhøre under det interesseområde, der er omfattet af energipartnerskabet mellem Fællesskabet og Rusland. Følgelig vil den nordlige dimension blive fuldt ud integreret i energipartnerskabet, idet begge initiativer kan støttes gensidigt.

Energipartnerskabet kommer til at henhøre under aftalen om partnerskab og samarbejde mellem Fællesskabet og Rusland, hvori der er etableret de nærmere rammer for de gensidige indbyrdes relationer mellem aftalens parter. Følgelig vil EU's medlemsstater blive fuldt ud associeret i processen via de allerede eksisterende procedurer, som sikrer, at deres ekspertise og interesser tages behørigt i betragtning, selvsagt under forudsætning af, at disse generelt tjener Fællesskabets interesse. Med henblik på at udforske de enkelte bestanddele i det fremtidige samarbejde på teknisk plan har man besluttet sig for at koncentrere sig om fire hovedemner: energistrategier og -ligevægt, investering, infrastruktur og teknologi samt endelig energieffektivitet og miljøet.

Miljømæssige overvejelser vil naturligvis blive taget behørigt i betragtning i forbindelse med energipartnerskabet med Rusland, herunder også infrastrukturen i energitransportsektoren. På en række møder, som er afholdt med russiske embedsmænd, har Kommissionen allerede tilkendegivet, at projektet i forbindelse med havnen i Primorsk bør granskes indgående. Fællesskabet vil generelt insistere på meget høje miljømæssige og sikkerhedsmæssige standarder, uanset hvilken form for energi der bliver tale om. Der er rent faktisk nedsat et underudvalg under partnerskabs- og samarbejdsaftalen med henblik på at behandle energi- og miljøspørgsmål; og i dette udvalg skal granskes og drøftes begge problemkomplekser.